b'\n_START_ARTICLE_\nFalco\n_START_SECTION_\nMladost in \xc5\xa1olanje\n_START_PARAGRAPH_\nHans H\xc3\xb6lzel se je rodil 19. februarja 1957. leta na Dunaju, kot edini pre\xc5\xbeiveli izmed troj\xc4\x8dkov. \xc5\xbde zelo zgodaj je pokazal nadarjenost za glasbo. Ko je bil star pet let, je sodeloval na avdiciji Dunajske glasbene akademije (Wiener Musikakademie), kjer so potrdili, da ima absolutni posluh._NEWLINE_Leta 1963 je za\xc4\x8del obiskovati zasebno katoli\xc5\xa1ko \xc5\xa1olo. Od leta 1967 je nadaljeval svoje izobra\xc5\xbeevanje na Rainer-Gymnasium na Dunaju. Leta 1973 je opustil \xc5\xa1olanje. Pri sedemnajstih letih se je odlo\xc4\x8dil za osem mese\xc4\x8dno slu\xc5\xbeenje voja\xc5\xa1kega roka v avstrijski vojski._NEWLINE_Po slu\xc5\xbeenju voja\xc5\xa1kega roka, se je 1977. leta vpisal na Dunajski glasbeni konzeravtorij (Wiener Musikkonservatorium), vendar je izstopil \xc5\xbee po enem letu, da bi postal \xe2\x80\x9cpravi glasbenik\xe2\x80\x9d.\n_START_SECTION_\nZa\xc4\x8detki (1977 - 1980)\n_START_PARAGRAPH_\nKratek \xc4\x8das je \xc5\xbeivel v Zahodnem Berlinu, kjer je sodeloval v jazz skupini in raziskoval tamkaj\xc5\xa1njo klubsko sceno. Po vrnitvi v Avstrijo, si je izbral umetni\xc5\xa1ko ime po vzhodnonem\xc5\xa1kem smu\xc4\x8darskem skakalcu Falku Wei\xc3\x9fpflogu, vendar je ime Falko spremenil v Falco, da je ime postalo bolj mednarodno._NEWLINE_Ko je ponovno bil na Dunaju, je prvo igral v skupini Hallucination Company, s katero je dosegel svoje prve uspehe. Kasneje je svojo glasbeno pot nadaljeval kot basist v hard rock skupini Drahdiwaberl (hkrati je deloval \xc5\xa1e v skupini Spinning Wheel). S skupino Drahdiwaberl je ustvaril in izvajal tudi pesem Ganz Wien, ki jo je kasneje vklju\xc4\x8dil na svoj debitantski album Einzelhaft.\n_START_SECTION_\nPrva albuma (1981 \xe2\x80\x93 1984)\n_START_PARAGRAPH_\nOb uspehu pesmi Ganz Wien je spoznal dunajskega zalo\xc5\xbenika Markusa Spiegla, s katerim je sklenil pogodbo in tako je Falco za\xc4\x8del svojo samostojno pot. S producentom Robertom Pongerjem je ustvaril skladbo Der Komissar, ki je hitro postala hit. Der Komissar je postala uspe\xc5\xa1nica v Evropi in tudi v ZDA. Skupno se je skladba Der Komissar prodala v ve\xc4\x8d kot sedem milijonov izvodih. Leta 1982 je izdal svoj prvi album z naslovom Einzelhaft, ki je prodrl na vrhove avstrijskih in nem\xc5\xa1kih lestvic._NEWLINE_Njegov drugi album, Junge R\xc3\xb6mer (iz\xc5\xa1el leta 1984), ni dosegel tak\xc5\xa1nega uspeha kot prvi.\n_START_SECTION_\nMednaroden preboj (1985 \xe2\x80\x93 1987)\n_START_PARAGRAPH_\nZaradi komercialnega neuspeha z albumom Junge R\xc3\xb6mer je Falco zaklju\xc4\x8dil sodelovanje z Robertom Pongerjem in za\xc4\x8del ustvarjati z nizozemskima producentoma, bratoma Robom in Ferdijem Bollandom. Falco je v tem \xc4\x8dasu posnel skladbo Rock Me Amadeus, za katero je dobil navdih v filmu Amadeus re\xc5\xbeiserja Milo\xc5\xa1a Formana. Rock Me Amadeus je postala velika mednarodna uspe\xc5\xa1nica, Falcu je prav tako uspel preboj na vrh lestvice Billboard Hot 100. Njegov tretji album, Falco 3, je prav tako dosegel velik mednaroden uspeh in pri\xc5\xa1el na tretje mesto na ameri\xc5\xa1ki lestvici Billboard 200. Naslednja singla iz istega albuma, Vienna Calling in Jeanny, sta prav tako postala uspe\xc5\xa1nici, vendar je skladba Jeanny zaradi kontroverznosti dvignila veliko prahu in nekatere radijske postaje v Nem\xc4\x8diji so jo celo bojkotirale, vendar je Jeanny postala prodajna uspe\xc5\xa1nica._NEWLINE_Leta 1986 je iz\xc5\xa1el njegov \xc4\x8detrti album, z naslovom Emotional, na katerem se nahajajo pesm The Sound of Musik, Coming Home (Jeanny Part 2, Ein Jahr danach) in Emotional. Po izidu tega albuma se je podal na svetovno turnejo, ki se je za\xc4\x8dela v Evropi in kon\xc4\x8dala na Japonskem.\n_START_SECTION_\nNazadovanje (1988 - 1991)\n_START_PARAGRAPH_\nPo turneji je Falco bil izmu\xc4\x8den, tako fizi\xc4\x8dno kot psihi\xc4\x8dno in se je za nekaj \xc4\x8dasa umaknil iz javnosti. Konec leta 1987 je posnel singl Body Next to Body v duetu z dansko pevko Brigitte Nielsen, vendar ni dosegel ve\xc4\x8djega uspega. Naslednji album, Wiener Blut, je iz\xc5\xa1el leta 1988, vendar prav tako ni izpolnil pri\xc4\x8dakovanj. Zaradi neuspeha tega albuma je prekinil sodelovanje z bratoma Bolland. Z Robertom Pongerjem, s katerim je \xc5\xbee naredil svoja prva albuma, je ustvaril naslednji album, Data de Groove, ki pa prav tako ni bil pretirano uspe\xc5\xa1en.\n_START_SECTION_\nPovratek (1992 \xe2\x80\x93 1994)\n_START_PARAGRAPH_\nJeseni leta 1992 je iz\xc5\xa1el njegov naslednji album z naslovom Nachtflug, ki se je odrezal bolje od prej\xc5\xa1njega albuma. Singl Titanic, je bil - vsaj v Avstriji - prav tako uspe\xc5\xa1en. Po uspehu albuma Nachtflug se je spomladi 1993 podal na turnejo po Evropi. V sklopu turneje je nastopil tudi na dunajskem Donauinselfest, kjer se je na njegovem koncertu zbralo ve\xc4\x8d kot 100 000 poslu\xc5\xa1alcev.\n_START_SECTION_\nMenjava sloga (1995\xe2\x80\x931997)\n_START_PARAGRAPH_\nZ izidom singla Mutter, der Mann mit dem Koks ist da (pod psevdonimom T>>MA) se je leta 1995 podal v bolj techno vode. V letu 1996 se je iz Dunaja preselil v Dominikansko republiko. Poleti 1996 je izdal skladbo Naked, vendar ni bilo pri\xc4\x8dakovanega uspeha, zato se je Falco odlo\xc4\x8dil prelo\xc5\xbeiti izid svojega novega albuma. Naked je tako postal zadnji singl, ki je iz\xc5\xa1el za \xc4\x8das njegovega \xc5\xbeivljenja.\n_START_SECTION_\nSmrt (1998)\n_START_PARAGRAPH_\n6. februarja 1998 je Falco umrl v avtomobilski nesre\xc4\x8di na cesti med krajema Villa Montellano in Puerto Plata na Dominikanski republiki. Obdukcija je pokazala da je imel v krvi 1,5 \xe2\x80\xb0 alkohola in ve\xc4\x8dje koli\xc4\x8dine kokaina ter marihuane. Falco je pokopan na dunajskem pokopali\xc5\xa1\xc4\x8du Zentralfriedhof.\n_START_SECTION_\nZasebno \xc5\xbeivljenje\n_START_PARAGRAPH_\n17. junija 1988 se je poro\xc4\x8dil z Isabello Vitkovic v Las Vegasu, zakon je bil kratkotrajen, kon\xc4\x8dal se je namre\xc4\x8d \xc5\xbee naslednje leto. Marca 1986 se jima je rodila h\xc4\x8di Katharina Bianca, vendar je test o\xc4\x8detovstva jeseni 1993 potrdil, da Falco ni njen biolo\xc5\xa1ki o\xc4\x8de in to ga je zelo prizadelo.'